夏日閑書墨君堂壁二首  其一
作者：文同
朝代：宋

paragraphs: 先人有敝廬，涪水之東邊。
我罷漢中守，歸此聊息焉。
是時五六月，赤日烘遥天。
山川盡燥燥，草木皆焦燃。
塵襟既暫解，勝境乃獨專。
高林抱深麓，清蔭密石綿。
層岩敞戶外，淺瀨流窗前。
邀客上素琴，留僧酌寒泉。
竹簟白石枕，穩處只屢遷。
忽時乘高風，遠望立雲烟。
野興極浩蕩，俗慮無一緣。
氣爽神自樂，世故便可捐。
却憶爲吏時，荷重常滿肩。
几案堆簿書，區處忘食眠。
冠带坐大暑，顙汗常涓涓。
每懼落深責，取適敢自便。
安閑獲在茲，怳若夢游仙。
行將佩守符，復爾趨洋川。
山中豈不戀，事有勢外牽。
尚子願未畢，安能賦歸田。